Izvor: Reuters/David W Cerny

Češki antimuslimanski ekstremista, lider ranijih inicijativa protiv izbeglica i islama Martin Konvička, osnovao je novi politički pokret s ciljem da Češku pretvori u Srbiju - da Česi žive dobro i bezbedno kao Srbi i da izađu iz Evropske unije i NATO.

Konvička je Čehe o svom novom pokretu nazvanom "7. republika" obavestio sa Mokre Gore u Srbiji.

"Pozdravljamo vas iz Srbije, ponosne i bezbedne zemlje koja nije ni u EU ni u NATO, a koja je istorijski bila, a i sada ponovo jeste, bedem hrišćanske Evrope protiv ekspanzije islama. Kako EU prestaje da beleži uspeh, vidi se da je Srbija uspešna i da joj ide dobro. Tako bi nekako hteli, naravno bolje, da bude i u našoj zemlji", rekao je Konvička u video poruci.

Konvička, inače profesor na univerzitetu, stručnjak za bube, želi da promeni Češku po uzoru na Srbiju i nekadašnju 1. republiku, period od sticanja nezavisnosti Čehoslovačke 1918. do sporazuma velikih sila u Minhenu 1938. kada je dat blagoslov Hitlerovoj Nemačkoj za aneksiju Sudeta i rasparčavanje Čehoslovačke u nadi da će to zadovoljiti Hitlerov apetit i da će se žrtvovanjem Čeha i Slovaka izbeći Drugi svetski rat u Evropi.

"Nema svrhe popravljati nešto što je toliko pokvareno. Treba zemlju izgraditi iz temelja", poručio je Konvička.

Martin Konvička odgovara pred sudom zbog pretnji muslimanskim izbeglicama da će ih samleti u koštanu brašno ako dođu. Bio lider nekoliko antimuslimanskih i antiizbegličkih pokreta u Češkoj, a iako je na ulice uspevao da izvede nekoliko hiljada Čeha na regionalnim izborima je doživeo debakl.

U svetu se proslavio kada je 21. avgusta prošle godine na godišnjicu sovjetske invazije i okupacije Čehoslovačke iz 1968. godine izazvao paniku i preplašilo turiste u turističkom srcu Praga gde je organizovao hepening kako Islamska država okupira Prag.

Došli su na kamili i džipu mašući crnom zastavom Islamske države i počeli da pucaju, zbog ćega su turisti i Pražani počeli da beže, misleći da je teroristički napad pravi.